
PËR DISA NDRYSHIME NË VENDIMIN NR. 308, DATË 5.5.2010 TË KËSHILLIT TË MINISTRAVE “PËR SHPRONËSIMIN PËR INTERES PUBLIK, TË PRONARËVE TË PASURIVE TË PALUAJTSHME, PRONË PRIVATE QË PREKEN NGA NDËRTIMI I RRUGËS PARALELE TIRANË-VORË (KRAHU I MAJTË)”

Në mbështetje të nenit 100 të Kushtetutës dhe të neneve 5 pika 1, 20 e 21 të ligjit nr. 8561, datë 22.12.1999 “Për shpronësimet dhe marrjen në përdorim të përkohshëm të pasurisë, pronë private, për interes publik”, me propozimin e Ministrit të Punëve Publike dhe Transportit, Këshilli i Ministrave
VENDOSI:

1. Në pikën 3 të vendimit nr. 308, datë 5.5.2010 të Këshillit të Ministrave, bëhen këto ndryshime:
a) Sipërfaqja tokë arë, nga “16 437 (gjashtëmbëdhjetë mijë e katërqind e tridhjetë e shtatë) m2” bëhet “15 473 (pesëmbëdhjetë mijë e katërqind e shtatëdhjetë e tre) m2”.
b) Vlera e tokës arë, nga “6 670 863 (gjashtë milionë e gjashtëqind e shtatëdhjetë mijë e tetëqind e gjashtëdhjetë e tre) lekë” bëhet “6 290 083 (gjashtë milionë e dyqind e nëntëdhjetë mijë e tetëdhjetë e tre) lekë;
c) Vlera e përgjithshme e shpronësimit, nga “78 413 914 (shtatëdhjetë e tetë milionë e katërqind e trembëdhjetë mijë e nëntëqind e katërmbëdhjetë) lekë” bëhet “78 033 134 (shtatëdhjetë e tetë milionë e tridhjetë e tri mijë e njëqind e tridhjetë e katër) lekë”.
2. Në numrin rendor 30 të listës bashkëlidhur vendimit, ku pasqyrohen sipërfaqet që shpronësohen, bëhen ndryshimet sipas listës bashkëlidhur këtij vendimi.
3. Pronari i pasurisë së paluajtshme, që shpronësohet, të kompensohet në vlerë të plotë, sipas masës përkatëse, që paraqitet në tabelën bashkëlidhur këtij vendimi, pasi të ketë paraqitur dokumentacionin e plotë dhe të rifreskuar të pronësisë pranë Autoritetit Rrugor Shqiptar.
4. Autoriteti Rrugor Shqiptar të bëjë likuidimin sipas pikës 3 të këtij vendimi.
5. Brenda 30 (tridhjetë) ditëve nga data e miratimit të këtij vendimi, Zyra Qendrore e Regjistrimit të Pasurive të Paluajtshme dhe Zyra Vendore të Regjistrimit të Pasurive të Paluajtshme, Tiranë, në bashkëpunim me Autoritetin Rrugor Shqiptar, të fillojnë procedurat për hedhjen e trupit të rrugës në hartat kadastrale, sipas planimetrisë së shpronësimit, që do t’u vihet në dispozicion nga Autoriteti Rrugor Shqiptar dhe të bëjnë kalimin e pronësisë për pasuritë e shpronësuara në favor të shtetit.
6. Zyra Qendrore e Regjistrimit të Pasurive të Paluajtshme dhe Zyra e Regjistrimit të Pasurive të Paluajtshme, Tiranë, të pezullojnë të gjitha transaksionet me pasuritë e shpronësuara deri në momentin kur do të realizohen: procesi i hedhjes së trupit të rrugës në hartat kadastrale dhe kalimi i pronësisë për pasuritë e shpronësuara.
7. Ngarkohen Ministria e Punëve Publike dhe Transportit, Ministria e Financave, Autoriteti Rrugor Shqiptar, Zyra Qendrore e Regjistrimit të Pasurive të Paluajtshme dhe Zyra Vendore e Regjistrimit të Pasurive të Paluajtshme, Tiranë, për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

